钦定古今图书集成/方舆汇编/职方典/第1497卷 > 姚安府建置沿革考 通志
## 钦定古今图书集成/方舆汇编/职方典/第1497卷 > 姚安府建置沿革考 通志

本府

战国属楚。汉置弄栋、蜻蛉二县，属益州。东汉属永昌郡。蜀汉属云南郡，历朝均属宁州。隋置总管府。唐置姚州都督府。姚州郡以民多姚姓故也。天宝间，蒙氏据之，改为弄栋府。五代时，段思平改为统矢逻，又改姚州。至段正严，封高泰明之子明清为演习，世有其地。元宪宗三年内附。七年，立统矢千户所。至元十三年，改置姚州，属大理路。天历元年，升姚安路。明改路为府。后又改“姚安军民府。” 领州一，县一，提举司一。

皇清因之。

姚州。〈附郭。〉

汉为弄楝县，属益州郡。唐姚州郡。蒙氏改弄楝府。宋段氏改统矢，又改姚州。元初内附，置统矢千户所，属大理万户。至元间，改姚州。天历初，升为姚安路。明姚州隶姚安军民府。

皇清因之。康熙二十六年，裁姚安所屯赋“并州。”

大姚县

汉蜻蛉县地，属越嶲郡。蜀汉属云南郡。唐置西濮州，后更名髳州。宋段氏据属姚安，名大姚堡。元初，置大姚堡千户所。至元间，改大姚县，属姚州。明大姚县隶姚安军民府。

皇清因之。康熙五年，裁中屯所屯赋并县。

白盐井提举司

汉蜻蛉县地，属益州郡。蜀汉属云南郡。唐为西濮州地，更名髳州，后没于蛮。宋段氏时，属姚安大姚堡地。元为大姚县境，属姚州，始设官提举。明置提举司，隶姚安军民府。

皇清因之。